Къэбэрдей-Балъкъэрыр Урысейм щыпашэщ къэрал щIыхуэр зэрызытригъэкIыж псынщIагъымкIэ
УФ-м ФинансхэмкIэ и министерствэм къитахэм ятещIыхьауэ Рейтинг РИА-м къытридзахэм япкъ иткIэ, Къэбэрдей-Балъкъэрыр УФ-м и щIыналъэхэм я деж щыпашэщ къэрал кIуэцI щIыхуэр зэрызытригъэкIыж псынщIагъымкIэ.
КъБР-м финансхэмкIэ и министрым и къалэнхэр зыгъэзащIэ Мишковэ Иринэ и псалъэхэм ятепщIыхьмэ, 2013 гъэм и япэ илъэс ныкъуэм къэрал щIыхуэр сом меларди 2-рэ мелуан 292-кIэ нэхъ мащIэ хъуащ илъэсым и пэщIэдзэм елъытауэ икIи бадзэуэгъуэм и 1-м ирихьэлIэу зэрыхъужар сом мелардрэ мелуан 498,4-рэщ. Къэрал кIуэцI щIыхуэр тыжыным егъэщIылIа Iуэхухэм текIуэдащ сом мелуан 38,8-рэ.
Фигу къэдгъэкIыжынщ 2013 гъэм и япэ илъэс ныкъуэм КъБР-м и республикэ бюджетыр гъэзэщIа зэрыхъуам кърикIуахэм ятеухуауэ иджыблагъэ екIуэкIа зэIущIэм, мылъкур къазэремэщIэкIыр къилъытэми, республикэм и Iэтащхьэ Къанокъуэ Арсен экономикэм и IэнатIэхэм финансу хуаутIыпщынур нэхъапэм яубзыхуа пщалъэхэм къытемыкIыну икIи зэгъэзэхуэныгъэ ткIийм и хабзэм тетыну Правительствэм зэращыхуигъэувар.
КъБР-м и Iэтащхьэмрэ
Правительствэмрэ я пресс-IуэхущIапIэ.
